Ο  **Γιώργος Βερνίκος**  (11 Φεβρουαρίου 1950, Αθήνα) είναι Έλληνας εφοπλιστής. Διετέλεσε Υφυπουργός Ναυτιλίας της Ελλάδας για το διάστημα 21 Ιουνίου 2012 έως 30 Ιουλίου 2012.

Βιογραφικά Στοιχεία
-------------------

Ο Γιώργος Βερνίκος, κατάγεται από εφοπλιστική οικογένεια της Σίφνου. Η οικογένειά του άρχισε να ασχολείται με τον χώρο της ναυτιλίας τον 19ο αιώνα από την Κωνσταντινούπολη. Η μητέρα του, Μαρίνα Κανάκη, έχει καταγωγή από το Ηράκλειο Κρήτης. Είναι γιός του Αλέξανδρου Βερνίκου (1916 – 1991) δικηγόρου, εφοπλιστή, βουλευτή και υπουργού. Είναι παντρεμένος με την Ουρανία Ζερδεβά.

Φοίτησε στο Κολλέγιο Αθηνών και το Λεόντειο Λύκειο και στη συνέχεια σπούδασε Οικονομικά στο Πανεπιστήμιο Αθηνών αλλά και στο Πανεπιστήμιο του Λονδίνου της Αγγλίας.

Είναι Πρόεδρος της *Vernicos Yachts*, εταιρίας που ιδρύθηκε το 1975, και είναι η πρώτη στον τομέα του θαλάσσιου ελληνικού τουρισμού. Επιπλέον, ήταν η πρώτη εταιρία του ελλαδικού χώρου η οποία εκμεταλλεύτηκε σκάφη αναψυχής, και η οποία μπήκε στο Χρηματιστήριο Αθηνών.

Ο Βερνίκος είναι διοικητικό μέλος του Ναυτικού Επιμελητηρίου Ελλάδος, της Ένωσης Πλοιοκτητών Ελληνικών Σκαφών Τουρισμού, Πρόεδρος της Οικονομικής και Κοινωνικής Επιτροπής της Ελλάδος (ΟΚΕ), Γενικός Γραμματέας του Συνδέσμου Ελληνικών Τουριστικών Επιχειρήσεων (ΣΕΤΕ) και Πρόεδρος του Ινστιτούτου του ΣΕΤΕ (ΙΝΣΕΤΕ). 

Σε νεαρή ηλικία είχε αναπτύξει σημαντική δράση για την εδραίωση της δημοκρατίας συμμετέχοντας στον αντιδικτατορικό αγώνα. Φυλακίστηκε και βασανίστηκε. Για τη δράση του αυτή έχει τιμηθεί από τη Βουλή των Ελλήνων.

Στη δεκαετία του 1980, ως μόνιμος κάτοικος Παγκρατίου, είχε εκλεγεί Δημοτικός Σύμβουλος και Αντιδήμαρχος του Δήμου Αθηναίων. Διετέλεσε Πρόεδρος του Ιδρύματος Παιδικής Μέριμνας Γ. και Α. Χατζηκώνστα. Έχει διατελέσει μέλος του Διοικητικού Συμβουλίου του Ελληνικού Οργανισμού Τουρισμού, του Εθνικού Συμβουλίου Τουρισμού και της εταιρίας Τουριστικής και Οικονομικής Ανάπτυξης της Αθήνας. Υπήρξε επίσης συνδημιουργός και πρώτος Πρόεδρος της εταιρίας *"Attica Group"* που με πρωτοποριακές κινήσεις συνέβαλε στον εκσυγχρονισμό του ελληνικού ακτοπλοϊκού στόλου.

Το 1990 ήταν συνιδρυτής του ελληνικού γραφείου της *Greenpeace*, του οποίου διετέλεσε Πρόεδρος μέχρι τον Ιούνιο του 2012. Σήμερα είναι Επίτιμος Πρόεδρος.

Το 2003 εξέδωσε το βιβλίο *«Όταν θέλαμε να αλλάξουμε την Ελλάδα»* από τις εκδόσεις Καστανιώτη. Το βιβλίο αναφέρεται στον αγώνα για αξιοπρέπεια, ελευθερία και δημοκρατία της νεολαίας στην περίοδο της δικτατορίας.

Το 2013 υπήρξε συνιδρυτής της «Πρωτοβουλίας των 58» για τη συνένωση των κομμάτων και των κινήσεων της Δημοκρατικής Παράταξης.

Το 2014 ήταν υποψήφιος Ευρωβουλευτής με το συνδυασμό «Ελιά - Δημοκρατική Παράταξη».

Το 2017 εξέδωσε το βιβλίο *«Σχεδιάζοντας το μέλλον. Δημοκρατία και ανάπτυξη σε δύσκολους καιρούς»* από τις εκδόσεις ΑΩ.

Έχει αρθρογραφήσει στις εφημερίδες *Η Καθημερινή*, *Το Βήμα*, *Τα Νέα*, *Ελευθεροτυπία* και *Πρώτο Θέμα*.

Παραπομπές
----------

1. ↑  Μαρκόπουλος, Δημήτρης (17 Σεπτεμβρίου 2013). «Θα γίνει ο Γιώργος Βερνίκος Μπουτάρης του Πειραιά;». *www.newmoney.gr*. Ανακτήθηκε στις 5 Αυγούστου 2016. [*νεκρός σύνδεσμος*]
2. ↑  «Γενική Γραμματεία της Κυβέρνησης | Κυβέρνηση ΣΑΜΑΡΑ Κ. ΑΝΤΩΝΙΟΥ (2012)». *www.ggk.gov.gr*. Ανακτήθηκε στις 5 Αυγούστου 2016.
3. ↑  «Working Lives Athens». *BBC News*. 11 Αυγούστου 2012. Ανακτήθηκε στις 5 Αυγούστου 2016.
4. ↑  «About Page - Vernicos Yachts». *www.vernicos.com* (στα Αγγλικά). Ανακτήθηκε στις 5 Αυγούστου 2016.
5. ↑  www.nee.gr
6. ↑  «ΟΙΚΟΝΟΜΙΚΗ & ΚΟΙΝΩΝΙΚΗ ΕΠΙΤΡΟΠΗ ΤΗΣ ΕΛΛΑΔOΣ». *www.oke.gr*. Ανακτήθηκε στις 5 Αυγούστου 2016.
7. ↑  «Βερνίκος, Γιώργος Α». *www.biblionet.gr*. Ανακτήθηκε στις 6 Αυγούστου 2016.
8. ↑  «Πρόεδροι». *xatzikonsta.gr*. Αρχειοθετήθηκε από το πρωτότυπο στις 7 Ιουλίου 2016. Ανακτήθηκε στις 5 Αυγούστου 2016.
9. ↑  «Attica Group - Ιστορική Αναδρομή». *www.attica-group.com*. Ανακτήθηκε στις 6 Αυγούστου 2016.
10. ↑  «Ανακοίνωση παραίτησης του προέδρου του ελληνικού γραφείου της Greenpeace». Ανακτήθηκε στις 6 Αυγούστου 2016.
11. ↑  «.:BiblioNet : Όταν θέλαμε να αλλάξουμε την Ελλάδα / Βερνίκος, Γιώργος Α». *www.biblionet.gr*. Ανακτήθηκε στις 6 Αυγούστου 2016.
12. ↑  «58 προσωπικότητες με μανιφέστο ζητούν νέα Κεντροαριστερά και νέο αρχηγό». *iefimerida.gr*. 14 Οκτωβρίου 2013. Ανακτήθηκε στις 6 Αυγούστου 2016.
13. ↑  Νέδος, Βασίλης (30 Μαρτίου 2014). «Ποιοι είναι οι υποψήφιοι ευρωβουλευτές της «Ελιάς»». *Η Καθημερινή*. Ανακτήθηκε στις 6 Αυγούστου 2016.

Εξωτερικοί σύνδεσμοι
--------------------

* Ιστοσελίδα της εταιρείας Vernicos Yachts
* Η προσωπική ιστοσελίδα του Γιώργου Βερνίκου

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 6768247
* **BiblioNet**: **46257**
* LCCN: n2003051016
* ISNI: 0000 0001 0737 2489
* GND: 142713104

 |

 |